b'\n_START_ARTICLE_\nMelissa Horn\n_START_SECTION_\nBiografi\n_START_PARAGRAPH_\nMelissa Horn er f\xc3\xb8dt i Sverige og bosatt i bydelen S\xc3\xb6dermalm i Stockholm. Hun er datter av den svenske jazz- og visesangerinnen Maritza Horn (f. 1951) og Edvard Terrence Weitzberg (f. 1955). Hun har fire s\xc3\xb8sken, alle br\xc3\xb8dre. Da hun var 16 \xc3\xa5r gammel fikk hun en gitar av sine foreldre, og ikke lenge etterp\xc3\xa5 skrev hun sin f\xc3\xb8rste l\xc3\xa5t. Som elev p\xc3\xa5 videreg\xc3\xa5ende skole tok hun studieretning med sang, og hun fikk platekontrakt f\xc3\xb8r hun var ferdig med skolen. I april 2010 etablerte hun sin egen bedrift, Edwarda AB._NEWLINE_Debutalbumet L\xc3\xa5nga n\xc3\xa4tter ble utgitt den 30. april 2008. I sangen Som jag hade dig f\xc3\xb6rut synger hun duett med Lars Winnerb\xc3\xa4ck. Album nummer to, S\xc3\xa4g ingenting till mig, kom i oktober 2009, og album nummer tre, Innan jag k\xc3\xa4nde dig, ble gitt ut i september 2011.  Album nummer fire, Om du vill vara med mig, kom i oktober 2013, og Jag g\xc3\xa5r nu den 27. november 2015.  En singel Du g\xc3\xa5r nu kom ut den 9. oktober og en annen, Jag har gjort det igen, den 20. november._NEWLINE_Horn var en av artistene som deltok p\xc3\xa5 minnekonserten i Oslo den 21. august 2011, til minne om ofrene fra terrorangrepene i Norge den 22. juli 2011. Hun sang l\xc3\xa5ten Kungsholmens hamn fra sitt debutalbum.'